གཞན་ཡང་སྔ་རྗེས་སུ་སངས་རྒྱས་ཐམས་ཅད་ཐུགས་དགོངས་རོ་གཅིག་ཏུ་རྟོགས་ཤིང་རྒྱལ་བསྟན་ཀུན་གྱི་དགོངས་པ་འགལ་མེད་དུ་གཟིགས་ནས་༧གོང་ས་པཎ་ཆེན་ཐམས་ཅད་མཁྱེན་པའི་ཞབས་དང༌།ཤར་སྐྱབས་མགོན་སྐལ་ལྡན་རྒྱ་མཚོ་སྐུ་ཕྲེང་བདུན་པ།ལཱ་མོ་ཡོངས་འཛིན་བློ་བཟང་མཁས་གྲུབ་རྒྱ་མཚོ།ལབ་བསོད་ནམས་བྱང་ཆུབ་རྩེ་མོ།གྲུབ་དབང་སེམས་དཔའ་རིན་པོ་ཆེ་སོགས་ལས།དཔལ་ལྡན་དུས་ཀྱི་འཁོར་ལོའི་དབང་ཆེན་དང་བདེ་གསང་འཇིགས་གསུམ།ཡོན་ཏན་མཛོད་རྩ་འགྲེལ།སྤྱོད་འཇུག་ཆེན་མོ་སོགས་ཀྱི་ཞལ་ལུང་ལེགས་པར་གསན་པས་ན།རྗེ་བཙུན་བྱང་པ་ཁྲོ་འབྲུག་གི་ཞལ་ནས།བདེ་བར་གཤེགས་པའི་གསུང་རབ་ཀུན།།རང་རྒྱུད་འདུལ་བའི་དོན་དུ་གསུངས།།ཞེས་པ་ལྟར།དེང་སང་གངས་རིའི་ཁྲོད་ན་རིས་མེད་ཀྱི་གྲུབ་མཐའ་སྤེལ་ཞིང་རང་གཞན་ཀུན་གྱི་ལུགས་ལ་གཟིགས་རྒྱ་ཡངས་པ་རྒྱུད་ལུང་མན་ངག་གི་གཏེར་ཆེན་འཛིན་པའི་ཡིད་བཞིན་ནོར་བུ་ལྟར་གྱུར་བ་ནི་དམ་པ་འདི་ཉིད་གཅིག་པུར་འཁུམས་སོ།།